กรุงเทพประกันฯตั้งเป้าสูงลิ่ว
กรุงเทพประกันชีวิต บุกตลาดคนเมือง ตั้งเป้ายอดขายใหม่ 2.2 หมื่นล้าน โต 60%
9 มี.ค. 2559

กรุงเทพประกันชีวิต บุกตลาดคนเมือง ตั้งเป้ายอดขายใหม่ 2.2 หมื่นล้าน โต 60%
นายโชน โสภณพนิช กรรมการผู้จัดการใหญ่ บริษัท กรุงเทพประกันชีวิต เปิดเผยว่า ปี 2559 บริษัทตั้งเป้าหมายยอดขายประกันชีวิตรายใหม่ 2.2 หมื่นล้านบาท เพิ่มขึ้น 60% จากปี 2558 ที่มีเบี้ยใหม่ 1.36 หมื่นล้านบาท โดยจะรุกตลาดคนเมืองมากขึ้นทั้งรายเดี่ยวและลูกค้าองค์กร เน้นการวางแผนทางการเงินให้กับลูกค้าเพื่อเตรียมตัวเกษียณ และให้ความคุ้มครองด้านสุขภาพ รวมถึงการออมทรัพย์และการลงทุนผ่านกองทุนรวม
นายโชน กล่าวว่า  การวางแผนการเงินต้องมีการวางแผนอย่างรอบด้านผ่านผลิตภัณฑ์ของธนาคารกรุงเทพ บริษัทหลักทรัพย์จัดการกองทุน (บลจ.) บัวหลวง บริษัท กรุงเทพประกันภัย และบริษัท กรุงเทพประกันชีวิต โดยที่ปรึกษาทางการเงินจำนวน 1,000 คน และปีนี้จะเพิ่มอีก 200 คน เป็น 1,200 คน
"ที่ตั้งเป้าหมายยอดขายใหม่สูงมาก ถือเป็นความท้าทาย แต่เพราะเราได้เตรียมความพร้อมด้านสินค้า คน การตลาด มา 2-3 ปี และก็มาถูกทาง จะเห็นว่าแนวโน้มการวางแผนการเงินเพื่อการเกษียณและสุขภาพมาแรงมาก ซึ่งตลาดสุขภาพสามารถเติบโตได้อีก เพราะปัจจุบันคนไทยมีประกันสุขภาพแค่ 5% เท่านั้น เรามุ่งที่จะเข้าไปตอบโจทย์คนกลุ่มนี้ ซึ่งจุดแข็งอยู่ที่มีสินค้าครบวงจร จะทำให้เราโตได้" นายโชน กล่าว
นายโชน กล่าวว่า เบี้ยรับรวมปี 2559 ตั้งเป้าหมายไว้ที่ 5.5 หมื่นล้านบาท เพิ่มขึ้น 22% โดยยอดขายส่วนใหญ่จะมาจากธนาคารกรุงเทพ รองลงมาคือ จากตัวแทน โดยปีนี้บริษัทจะพัฒนาช่องทางออนไลน์ให้ครบวงจร ซึ่งเหลือเพียงการพัฒนาให้สามารถออกกรมธรรม์ออนไลน์ได้ด้วย จากปัจจุบันที่ลูกค้าสามารถเข้ามาปรับเปลี่ยนข้อมูลตัวเอง และตรวจสอบสถานะตัวเองได้ และตัวแทนสามารถส่งใบคำขอเอาประกันลูกค้า และลูกค้าเซ็นลายเซ็นอิเล็กทรอนิกส์ได้แล้ว
สำหรับผลการดำเนินงานปี 2558 บริษัทมีสินทรัพย์เพิ่มขึ้น 3.2 หมื่นล้านบาท เพราะลูกค้าเก่าต่ออายุกรมธรรม์ ทำให้สินทรัพย์รวมเพิ่มขึ้นมาอยู่ที่ 2.5 แสนล้านบาท ส่วนเบี้ยรวมอยู่ที่ 4.41 หมื่นล้านบาท ลดลง 13.4% เพราะขายแบบประกันเบี้ยชำระครั้งเดียวจำนวนมากทำให้ไม่มีการต่ออายุ และเป็นบทเรียนที่บริษัทไม่ขายแบบประกันดังกล่าวมาก โดยปี 2558 ในจำนวนเบี้ยใหม่ 1.36 หมื่นล้านบาท เป็นเบี้ยออมทรัพย์และความคุ้มครอง 81%